# **ÓVODAI GYAKORLAT**

**1. félév, nappali tagozat**

***Kedves Hallgatók!***

Az I. féléves gyakorlatuk keretében az intézményes nevelés sajátosságairól tájékozódnak, betekintést nyernek egy óvodai csoport életébe, mindennapjaiba. Ez a félév a gyakorlatvezető mentorukkal és a választott óvodai csoportjukkal történő ismerkedés kezdeti időszaka.

Az első félév gyakorlatához tartozik a bölcsőde és általános iskola intézményeinek megismerése is.

(Erről bővebb tájékoztatást a gyakorlati képzési tájékoztatónk kapnak. )

**A PORTFÓLIÓ TARTALMI**

**ELEMEI**

# **EGYÉNI CÉLOK**

**Mit várok az első félévtől?**

Tekintse át a félévi feladatokat, és fogalmazzon meg legalább **négy-öt konkrét egyéni** **célt**, amelyet az óvodai gyakorlata során el szeretne érni, pl. *Ebben a félévben szeretnék* *megtanulni minél többet az óvodáskorú gyerekek.... Szeretném megismerni az* *óvodapedagógus... stb.*

1. **FELJEGYZÉSEK AZ INTÉZMÉNYRŐL**

# **A gyakorló óvoda bemutatása**

A mentorral történő konzultáció és az óvodai megfigyelései során készítsen feljegyzéseket az alábbiakról:

* az óvoda szűkebb és tágabb fizikai környezete (csoportszoba, az óvoda udvara) A csoportszobáról készítsen egy **vázlatos, méretarányos alaprajzot** is, melyen jelölje az egyes játéktereket, pl. babakonyha, játszószőnyeg stb.
* az óvoda szociális környezete (óvodapedagógusok, gyógypedagógusok, dajkák, pedagógiai asszisztensek, egyéb kapcsolatok stb.);
* a csoport jellemzése (pl. létszám, fiúk-lányok aránya, életkori megoszlás, kiemelt figyelmet igénylő gyerekek stb.);
* a csoport napirendje;
* a csoport szokásrendje;
* kapcsolatteremtés a gyerekekkel (fejtse ki, hogyan ismerkedett meg a gyerekekkel; hogyan nyerte el a bizalmukat; kik keresték az ön társaságát; milyen nehézségeket tapasztalt a gyerekekkel történő interakciókban stb.);
* személyes benyomások az óvoda intézményéről.

1. **ÖSSZEGZŐ REFLEXIÓ AZ 1. FÉLÉV GYAKORLATI MUNKÁJÁRÓL**

Az egyéni gyakorlata során **naponta készítsen egy-egy (azaz összesen öt) szakmai összefoglalót** (minimum fél oldalban) az adott óvodai nap történéseiről és tapasztalatairól. Térjen ki arra is, hogy adott napon milyen a mentor által irányított tevékenységeket látott. A leírásban szerepeljen a tevékenységi terület, a téma, a **tevékenység menetét nem szükséges leírni.**

Készítsen rövid összefoglalót a tapasztalatairól! Milyen várakozási voltak a gyakorlattal, az óvodával kapcsolatban, milyenek voltak az első benyomások. Fogalmazzon meg **legalább három konkrét célt** a következő félévre vonatkozóan, pl. *Szeretnék magabiztosabb lenni a… Szeretném alaposabban megismerni a…*

Mellékletben csatolja a csoportos megfigyelési napokon kitöltött *„Kérdezz-Felelek”* lapokat (külön csatolmány), amit *A játék pszichológiája és pedagógiája I. szemináriumra* is le kell adnia.

A portfóliót és a *Gyakorlati értékelő lapot (GYÉL*) a mentornak kell leadnia, aki **értékeli a gyakorlatot és a portfólióját**, kézjegyével látja el a gyakorlati képzési füzetet.

Igazolások:

* A csoportos megfigyelések (bemutatók) oldalon Játék1. és Játék 2. sorokat töltse ki, és írassa alá mentorával.

* A ***Bölcsődei előadás*** sort, írassa alá és pecsételtesse le a gyakorlatvezetővel, miután visszajelzést kapott a sikeres teljesítésről.

* Az ***Iskolai hospitálás*** részt a hospitálás után töltse ki, írassa alá és pecsételtesse le az osztály tanítójával vagy a felelős személlyel.

* Az ***Óvodai gyakorlat*** részt a fejléc kitöltése után adja oda mentorának, aki kitölti és lepecsételi azt.

A félév minősítését a mentor javaslata alapján a gyakorlatvezető írja be a Neptunba.

A portfólió és a *Gyakorlati értékelő lap (GYÉL*) leadásának határidejét a **mentor határozza meg.**

A teljesen kitöltött *Gyakorlati értékelő lapot (GYÉL)* a megadott felületre, a gyakorlatvezető által megadott időpontig kell feltölteni.

Szombathely, 2024. szeptember 2.

**ELTE BDPK**